b'\n_START_ARTICLE_\nMumie\n_START_PARAGRAPH_\nMumier er d\xc3\xb8de og mer eller mindre intakte menneske- eller dyrekropper der den naturlige forr\xc3\xa5tnelsesprosessen er blitt stanset som et resultat av fysikalske eller kjemiske omstendigheter. Denne prosessen kalles mumifisering. For at et lik skal kunne bli til en mumie, m\xc3\xa5 den naturlige bakterielle forr\xc3\xa5tnelsesprosessen holdes tilbake. Dette kan skje ved mangel p\xc3\xa5 oksygen, eller ved utt\xc3\xb8rking, sterk kulde eller ved bruk av visse kjemikalier. Vanligvis blir ogs\xc3\xa5 innvollene fjernet._NEWLINE_Arkeologisk er det noe vanskelig \xc3\xa5 definere mumier, ettersom man opprinnelig kun benyttet uttrykket om de funn man gjorde fra oldtidens Egypt. Etter at mumiebegrepet hadde f\xc3\xa5tt fotfeste, begynte man imidlertid \xc3\xa5 utvide det til \xc3\xa5 omfatte andre enkeltfunn, som for eksempel Paracas eller de fra Thulekulturen. P\xc3\xa5 den annen side har man ikke funnet det naturlig \xc3\xa5 benytte begrepet om visse andre funn, som for eksempel steinaldermannen \xc3\x96tzi fra Alpene.\n_START_SECTION_\nRituelle mumier\n_START_PARAGRAPH_\nDe mest kjente mumiene er de som har blitt mumifisert med hensikt. Dette gjelder spesielt de egyptiske mumiene. I egyptisk kultur trodde man at kroppen var hjem for menneskets Ka (Sjelen) som var uunnv\xc3\xa6rlig i etterlivet. Egypterne trodde at en trengte kroppen i etterlivet ogs\xc3\xa5. Her ble magen \xc3\xa5pnet og mange organer ble fjernet. Men hjertet ble ikke fjernet p\xc3\xa5 grunn av egypterne trodde at den kontrollerte f\xc3\xb8lelsene og tankene. For \xc3\xa5 fjerne hjernen ble den delt i biter og deretter dratt ut av neseborene med et spesielt instrument. De t\xc3\xb8mte kroppene ble deretter dekket i natron, for \xc3\xa5 gj\xc3\xb8re dehydreringsprosessen raskere og for \xc3\xa5 unng\xc3\xa5 forr\xc3\xa5tnelse, noe som tok ca. 40 dager. Deretter ble liket sv\xc3\xb8pt inn i linbandasjer. Ofte hadde egyptiske mummier amuletter som skulle bringe lykke og beskytte kroppen. Kroppen ble gravlagt sammen med verdisaker og andre eiendeler vedkommende eide som kunne bli brukt i etterlivet._NEWLINE_Det var ikke bare egypterne som mummifiserte folk. Det var stammer som pr\xc3\xb8vde \xc3\xa5 oppbevare kroppene til sine avd\xc3\xb8de ogs\xc3\xa5._NEWLINE_I Kina har man funnet mummifiserte lik i sypress kister fulle av medisinske urter.\n_START_SECTION_\nSelvmummifisering\n_START_PARAGRAPH_\nI Japan har det blitt funnet buddhistiske munker som har drevet med selvmumifisering. De mumifiserte seg selv da de var levende, men praksisen ble forbudt p\xc3\xa5 1800-tallet. Munkene sultet seg selv ved \xc3\xa5 g\xc3\xa5 p\xc3\xa5 en streng diett for \xc3\xa5 bli kvitt kroppsfett. De f\xc3\xb8rste 1000 dagene levde de p\xc3\xa5 bare fr\xc3\xb8 og n\xc3\xb8tter. I andre omgang spiste de bark og r\xc3\xb8tter i 1000 dager til. Deretter begynte munkene \xc3\xa5 drikke giftig te fra Urushi-treet for \xc3\xa5 kvitte seg med kroppsv\xc3\xa6ske. Det medf\xc3\xb8rte oppkast, svette og urinutskillelse. S\xc3\xa5 ble de begravd sittende i lotusstillingen. De ringte i en bjelle slik at folk rundt dem skulle vite at de var i live. Etter munkene d\xc3\xb8de, ble lufthullet i graven tettet og munkene ble mumier. Hensikten med prossesen var \xc3\xa5 oppn\xc3\xa5 Nirvana i tillegg til \xc3\xa5 unng\xc3\xa5 gjenf\xc3\xb8dsler og prossesen kunne ta opp til 10 \xc3\xa5r. Per i dag kan mumiene sees i Churenjii og Danichibo-templene i Japan.\n_START_SECTION_\nNaturlige mumier\n_START_PARAGRAPH_\nOver hele verden er det funnet menneskelik som er bevart p\xc3\xa5 grunn av ekstreme bevaringsforhold. Disse forholdene kan for eksempel v\xc3\xa6re kulde, t\xc3\xb8rke eller syreholdig jord. Felles for disse er at bakterier ikke har muligheten til \xc3\xa5 starte forr\xc3\xa5tnelsesprosessen. Noen kjente naturlige mumier er steinaldermannen \xc3\x96tzi, jernaldermannen Grauballemannen og Tollundmannen. Noen av de best bevarte naturlige mumiene stammer fra Inka-perioden i Peru. Enkelte av mumiene kan ha v\xc3\xa6rt knyttet til menneskeoffringer.\n_START_SECTION_\nEtymologi\n_START_PARAGRAPH_\nOrdet mumie stammer fra det latinske ordet mumia, som igjen stammer fra det arabiske ordet for bitumen, m\xc5\xabmiyyah (\xd9\x85\xd9\x88\xd9\x85\xd9\x8a\xd8\xa9). Dette ordet ble brukt p\xc3\xa5 grunn av mumienes svarte hudfarge. Man trodde at bitumen ble brukt i egyptisk mumifiseringsritualer. Det arabiske ordet stammer fra det persiske ordet m\xc5\xabmiya som ogs\xc3\xa5 betyr bitumen, og som er beslektet med ordet m\xc5\xabm som betyr voks. De gamle greske historikerne dokumenterte at perserne noen ganger mumifiserte sine konger og adelige i voks. Dette ritualet har imidlertid aldri blitt dokumentert i Egypt, og den svarte huden skyldtes bruk av harpiks som m\xc3\xb8rkner med tiden.'